
20. zasadnutie	Bod programu MZ č.:5

Zriadenie vecného bremena na umiestnenie dvoch kanalizačných šachiet na Ulici J. Hajdóczyho v Trnave
Návrh predkladá:	Návrh spracoval:
Majetková komisia MZ	JUDr. Slavomír Pastýr
	Odbor majetkový
Spracované: 21. 1. 2026
Zodpovedá: JUDr. Jana Tomašovičová, vedúca odboru majetkového MsÚ
Číslo spisu: 1999/2026

Návrh uznesenia
k zriadeniu vecného bremena na umiestnenie dvoch kanalizačných šachiet na Ulici J. Hajdóczyho v Trnave
Mestské zastupiteľstvo mesta Trnava po prerokovaní:
Schvaľuje
zriadenie bezodplatného časovo neobmedzeného vecné bremeno „in rem“, spočívajúce v povinnosti Mesta Trnava a každodobého vlastníka pozemku parc. reg. C č. 3481/98 s výmerou 462 m2, zastavaná plocha a nádvorie, LV č. 5000, k.ú. Trnava, ako povinného z vecného bremena, strpieť na časti zaťaženej nehnuteľnosti umiestnenie, užívanie, prevádzkovanie, údržbu, opravy a rekonštrukcie dvoch revíznych kanalizačných šachiet vybudovaných v rámci plánovanej stavby rodinného domu na pozemku parc. reg. C č. 3481/73 v k.ú. Trnava, na Ulici J. Hajdóczyho v Trnave, podľa koordinačnej situácie vypracovanej Ing. Petrom Debreckým, dátum: 1/2025, pričom rozsah vecného bremena bude určený na základe geometrického plánu po vybudovaní šachiet; v prospech Lukáša Oberta, rod. Oberta, dátum narodenia: 8.8.1991 a Dominiky Obertovej, rod. Tarabovej, dátum narodenia: 2.4.1996, obaja bytom Mikovíniho 9548/15, Trnava, a každodobého vlastníka stavby rodinného domu na pozemku parc. reg. C č. 3481/73 v k.ú. Trnava. Oprávnení z vecného bremena zabezpečia na svoje náklady vypracovanie geometrického plánu. Správne poplatky spojené s návrhom na vklad vecného bremena do katastra nehnuteľností a náklady za vyhotovenie geometrického plánu budú hradiť oprávnení z vecného bremena. 
Ukladá 
Mestskému úradu v Trnave
Odboru majetkovému:
a) pripraviť zmluvu o budúcej zmluve o zriadení vecného bremena v zmysle schvaľovacej časti tohto uznesenia a predložiť ju druhej zmluvnej strane na podpis.
Termín: do 30.6.2026
b) pripraviť zmluvu o zriadení vecného bremena v zmysle schvaľovacej časti tohto uznesenia a predložiť ju druhej zmluvnej strane na podpis.
Termín: do 90 dní odo dňa doručenia výzvy na uzatvorenie zmluvy zo strany vlastníka skolaudovaného rodinného domu na pozemku parc. reg. C č. 3481/73 v k.ú. Trnava 

Dôvodová správa
Mesto Trnava, Mestský úrad v Trnave, obdržal dňa 28.11.2025 žiadosť pána Lukáša Oberta, bytom Mikovíniho 9548/15, Trnava, o súhlas s použitím pozemkov vo vlastníctve Mesta Trnava, parc. reg. C č. 3481/113 a 3481/98, k.ú. Trnava, za účelom vybudovania kanalizačnej prípojky podľa situačného výkresu pre plánovanú stavbu rodinného domu „NOVOSTAVBA – RODINNÝ DOM“ na pozemku parc. reg. C č. 3481/73, k.ú. Trnava. 
Kanalizačná prípojka s dĺžkou 28 metrov bude umiestnená na pozemku parc. reg. C č. 3481/113 (dĺžka 1,5 metra) a na pozemku parc. reg. C č. 3481/98 (dĺžka 26,5 metrov).
V zmysle § 20 ods. 6 písm. a) Zásad hospodárenia a nakladania s majetkom Mesta a s majetkom štátu, ktorý Mesto užíva (ďalej len „Zásad“), je možné prípojky k stavebným objektom umiestňovať na pozemkoch vo vlastníctve mesta, pričom v prípade, že prípojka neovplyvní využitie pozemku na účel, ktorému je určený, nie je potrebné zriaďovať vecné bremeno. 
V rámci kanalizačnej prípojky budú na pozemku parc reg. C č. 3481/98 umiestnené aj dve revízne kanalizačné šachty.
V zmysle § 20 ods. 7 písm. a) Zásad je možné umiestňovať šachty k rozvodom inžinierskych sietí na pozemkoch vo vlastníctve mesta v prípadoch, ak nie je možné umiestniť stavbu na pozemku stavebníka, pričom ak ide o šachtu k stavbám na bývanie a stavebníkom je fyzická osoba - nepodnikateľ, je potrebné zriadiť bezodplatné časovo neobmedzené vecné bremeno.
Odbor územného rozvoja a koncepcií odporúča vyhovieť žiadosti k umiestneniu kanalizačnej prípojky a 2 ks revíznych šácht pre novostavbu rodinného domu. Po realizácii prípojky požaduje uviesť povrchy do pôvodného stavu. Požadované pripojenie RD na verejnú kanalizáciu je súčasťou nevyhnutného technického vybavenia stavby (zabezpečí pripojenie stavby na verejnú technickú infraštruktúru). Nie je predpoklad, že navrhované pripojenie ovplyvní budúce využitie pozemku mesta, nakoľko chodníky a cesty slúžia aj na ukladanie inžinierskych sietí.
[bookmark: _Hlk5614664]Majetková komisia na svojom zasadnutí dňa 20.1.2026 odporučila primátorovi mesta Trnava:
a.) súhlasiť s použitím pozemkov vo vlastníctve Mesta Trnava, parc. reg. C č. 3481/113 a 3481/98, k.ú. Trnava, na účely umiestnenia kanalizačnej prípojky s dĺžkou 1,5 m na pozemku parc. reg. C č. 3481/113, a s dĺžkou 26,5 m na pozemku parc. reg. C č. 3481/98, vybudovanej v rámci plánovanej stavby „NOVOSTAVBA – RODINNÝ DOM“ na pozemku parc. reg. C č. 3481/73 v k.ú. Trnava, na Ulici J. Hajdóczyho v Trnave, podľa koordinačnej situácie vypracovanej Ing. Petrom Debreckým, dátum: 1/2025, pre Lukáša Oberta, rod. Oberta, dátum narodenia: 8.8.1991 a Dominiky Obertovej, rod. Tarabovej, dátum narodenia: 2.4.1996, obaja bytom Mikovíniho 9548/15, Trnava, za splnenia podmienok daných stavebným úradom v príslušnom konaní a za splnenia podmienky, že po realizácii prípojky bude povrch uvedený do pôvodného stavu,
a Mestskému zastupiteľstvu mesta Trnava:
b.) schváliť zriadenie bezodplatného časovo neobmedzeného vecné bremeno „in rem“, spočívajúce v povinnosti Mesta Trnava a každodobého vlastníka pozemku parc. reg. C č. 3481/98 s výmerou 462 m2, zastavaná plocha a nádvorie, LV č. 5000, k.ú. Trnava, ako povinného z vecného bremena, strpieť na časti zaťaženej nehnuteľnosti umiestnenie, užívanie, prevádzkovanie, údržbu, opravy a rekonštrukcie dvoch revíznych kanalizačných šachiet vybudovaných v rámci stavby rodinného domu na pozemku parc. reg. C č. 3481/73 v k.ú. Trnava, na Ulici J. Hajdóczyho v Trnave, podľa koordinačnej situácie vypracovanej Ing. Petrom Debreckým, dátum: 1/2025, v prospech Lukáša Oberta, rod. Oberta, dátum narodenia: 8.8.1991 a Dominiky Obertovej, rod. Tarabovej, dátum narodenia: 2.4.1996, obaja bytom Mikovíniho 9548/15, Trnava, a každodobého vlastníka stavby rodinného domu na pozemku parc. reg. C č. 3481/73 v k.ú. Trnava, ako oprávnených z vecného bremena. Rozsah vecného bremena bude určený na základe geometrického plánu, ktorý zabezpečia oprávnení z vecného bremena na svoje náklady po realizácii stavby. Správne poplatky spojené s návrhom na vklad vecného bremena do katastra nehnuteľností a náklady za vyhotovenie geometrického plánu budú hradiť oprávnení z vecného bremena.
Na prijatie uznesenia je potrebný súhlas nadpolovičnej väčšiny poslancov MZ mesta Trnava prítomných na rokovaní MZ.


Príloha
Situácia z projektovej dokumentácie 
[image: Situácia z projektovej dokumentácie ]
Schéma znázorňuje trasu kanalizačnej prípojky a umiestnenie dvoch revíznych kanalizačných šachiet k rodinnému domu.
Katastrálna mapa
[image: katastrálna mapka ]
Na obrázku je vyznačená plocha pozemku pod budúcou stavbou rodinného domu

